Pouk na daljavo

**GLASBENA UMETNOST, 8. razred (8 06)**

5. maja 2020

*Spoštovani učenci!*

*Po desetem maju moram pridobiti ocene, zato bomo ta in prvi teden v maju utrjevali. Kako vas bom ocenil, se bomo še dogovorili. Zaenkrat vam pošiljam drugi del vprašanj in odgovorov; upam, da vam bo v pomoč pri učenju.*

1. **Kako so videti hiše, opremljene v stilu rokokoja?**

Gre za velike zgradbe, pri katerih so že v fasado vzidani kipi, razne vaze, cvetje in drugi okraski. Po navadi imajo lep portal (glavna vhodna vrata), ki jih zelo pogosto »podpirata« dva kipa. Stropovi so visoki, poslikani, okna velika in po tleh so mozaiki. Pogosto zasledimo velike in okrašene peči, ki se kurijo iz sosednjih prostorov. Kar ni poslikano, je pozlačeno.

1. **Kaj je crescendo?**

Postopno naraščanje jakosti. Inštrumenti v obdobju rokokoja še niso zmogli velikih jakostnih sprememb, zato so izvajali tako imenovano TERASASTO DINAMIKO.

1. **Kaj je terasasta dinamika?**

To je sprememba jakosti igranja, pri kateri npr. prvi del igramo enako tiho, drugi del nekoliko glasneje, tretji del še glasneje in četrtega najglasneje. Tako so dosegli nekak crescendo, vendar ne od note do note, kot to počnemo danes, pač pa od fraze do fraze.

1. **Kje se je dogajalo glasbeno življenje pred obdobjem klasicizma?**

Na gradovih, v palačah, v premožnih meščanskih hišah, redkeje v opernih gledališčih in v cerkvi.

1. **Kje se je dogajalo glasbeno življenje od klasicizma dalje?**

Kot dotlej, pridružile pa so se še koncertne dvorane. Odslej so ljudje z nakupom vstopnic lahko prisostvovali koncertom, čeprav si sami niso mogli privoščiti zasebnega koncerta, kot je to lahko počelo plemstvo.

1. **Odkod so arhitekti v klasicizmu črpali ideje za svoje mogočne stavbe?**

V antični Grčiji in v starem Rimu.

1. **Kaj je mordent?**

Glasbeni okrasek, pri katerem zaigramo označeno noto, njeno spodnjo lestvično sosedo in nazaj na izhodiščno noto. Tak okrasek se izvede zelo na hitro.

1. **Kdo so Dunajski dečki?**

Deški zbor, ki ga je ustanovil dunajski škof Jurij Slatkonja, ki je bil slovenec. To je najbolj znan deški pevski zbor na svetu, v katerem pojejo najboljši mladi pevci s celega sveta. Pogosto sodelujejo z Dunajskimi filharmoniki.

1. **Kaj je godalni kvartet?**

Komorna zasedba, v kateri igrata dve violini, viola in violončelo. Hkrati je to glasbena oblika, napisana za prav takšno zasedbo.

1. **Kako se imenuje maša za pokojne?**

Rekviem.

1. **Kdo je napisal najbolj znani rekviem?**

Wolfgang Amadeus Mozart.

1. **Kaj je tema z variacijami?**

Glasbena oblika, pri kateri skladatelj predstavi temo in jo potem nekoliko spremeni, vendar mora biti še vedno razpoznavna

1. **Kaj je SINGSPIEL?**

Nemško odrsko delo, v katerem se petje izmenjuje z govorjenimi deli. Na ta način je skladatelj (ali bolje: libretist) hitreje pojasnil dogajanje na odru.­­­­­­­­

1. **Kdo je libretist?**

Avtor opernega besedila.

1. **Kaj je ekspozicija?**

Prvi del sonatnega stavka, v katerem se predstavita obe temi.

1. **Kaj izraža Beethovnova deveta simfonija?**

Skladateljevo veselje, ker kljub gluhoti lahko naprej ustvarja glasbo in jo sliši v sebi.